Suur Gatsby

 
 
"Suur Gatsby" ("The Great Gatsby") on Ameerika kirjaniku Francis Scott Fitzgeraldi romaan, mille esmatrükk ilmus 1925. aastal. Romaani tegevus toimub 1922. aasta kevadest sügiseni Long Islandil.
Pärast taasavaldamist 1945. ja 1953. aastal tekkis raamatule lai lugejaskond ning tänapäeval loetakse teos kirjandusklassika hulka. Prantsuse ajaleht Le Monde valis selle 1999. aastal sajandi 100 parima raamatu hulka.
"Suur Gatsby" on teos kirest, armastusest, täitumata unistustest, reetlikkusest ja ühiskonna koorekihi tühisusest.
Sisututvustus.
Romaani tegevus toimub 1920. aastate Ameerikas väljamõeldud naabruskonnas West Eggis. Teose jutustaja Nick Carraway asub elama majja, mis asub salapärase Jay Gatsby häärberi kõrval. Gatsby majas toimuvad suurejoonelised peod, kus käib särav seltskond söömas, joomas ja tantsimas. Mitte keegi ei tea Jay Gatsby minevikku, selle kohta on külalistel eri teooriad.
Teisel pool viisakuslahte on East Egg, kus elavad rikkurid, kes on pärinud oma varanduse eelmistelt põlvkondadelt. West Eggi elanikud on oma raha ise teeninud ja värskelt jõukaks saanud. 
East Eggis elab Carraway nõbu Daisy, kes on abielus miljonäri Thomas (Tom) Buchananiga. Ühel varasuvisel õhtul läheb Nick neile õhtusöögiks külla, kus kohtub tuntud golfimängija Jordan Bakeriga. Jordan räägib Nickile, et Tomil on armuke Myrtle Wilson. Daisy tunnistab Nickiga omavahele jäädes, et pole päriselt õnnelik. Samal õhtul näeb ta Jay Gatsbyt oma aias seismas. 
Juulis kohtub Nick Tomi armukese ja tema mehe, autoremontija George Wilsoniga.
Suve edenedes saab Nick paremini tuttavaks Jay Gatsbyga, kellelt ta ka isikliku küllakutse saab. Nick on üks vähestest külalistest, keda Gatsby oma peole kutsub. 
Samal ajal saab ta lähedasemaks ka Jordan Bakeriga ning too räägib talle Daisy ja Gatsby ühisest minevikust. Nick nõustub korraldama kohtumise Daisy ja Gatsby vahel, kuna viimane seda kangesti soovis ja just seepärast oligi kolinud Buchananidest teisele poole kallast. Gatsby ja Daisy vaheline armulugu tärkab taas õitsele, kuid sellel on traagilised tagajärjed.
Tegelased.
Nick Carraway – teose jutustaja, Yale'i vilistlane, kes kolib müügitöö pärast Long Islandile. Ta on Daisy nõbu, Tomi koolikaaslane, Jordani silmarõõm ja Gatsby naaber ning sõber. Kogu romaani tegevus toimub tema silmade läbi.
Jay Gatsby – noor miljonär, kes kolib West Eggi suurde häärberisse ja korraldab seal suuri pidusid Ameerika koorekihile. Tal on salapärane minevik, mis romaani käigus lahti rullub. Tema peamine ajend kõikideks tegudeks on armastus Daisy vastu.
Daisy Buchanan – Jay Gatsby armastatu, rikas ja võluv sotsialiit. Tom Buchanani abikaasa ja Nick Carraway nõbu. Ta on edev ja kergemeelne, kuid meeldib inimestele oma võluva välimuse pärast. Hoolimata armastusest Gatsby vastu jääb ta kokku oma võimuga abikaasa Tom Buchananiga, kellega neil ka väike tütar on.
Thomas (Tom) Buchanan – Daisy abikaasa, East Eggis elav miljonär ja endine jalgpallitäht. Tomil on rassistlikud vaated ja armuafäärid, mille üle uhkust tunneb. Tema armuke on Myrtle Wilson.
Jordan Baker – kuulus golfimängija ja Jay Gatsby pidude sage külastaja. Ta hindab iseseisvust, kuid teab, et 1920. aastatel elavale naisele on kasulik sõlmida abielu jõuka mehega. Jordan on Daisy pikaaegne sõbranna ja Nick Carraway silmarõõm. Tema kohta levivad kuuldused, et ta oli golfimängus sohki teinud. Autor kirjutas tegelaskuju, tuginedes džässiajastu amatöörgolfimängija Edith Cummingsile, kes oli rahvasuus tuntud kui The Fairway Flapper.
Myrtle Wilson – Tom Buchanani armuke ja George Wilsoni abikaasa. Myrtle otsib väljapääsu oma igavast abielust Wilsoniga, ta januneb seikluste järele. Myrtlele meeldib Tom, kes ta seiklusiha rahuldab. 
George Wilson – automehhaanik ja Myrtle'i abikaasa. Wilson teab, et ta naisel on afäär, kuid ta ei tea, kes on partner.
Adaptatsioonid.
"Suure Gatsby" põhjal on tehtud kuus filmi, esimene neist ilmus 1926. aastal ja viimane 2013. aastal.
1926 "Suur Gatsby".
Levitaja: Paramount Pictures
Väljalaskekuupäev: 21.11.1926
Režissöör: Herbert Brenon
Produtsendid: Jesse L. Lasky, Adolph Zukor
Näitlejad: Warner Baxter, Lois Wilson, William Powell
Stsenaristid: Owen Davis, Becky Gardiner, Elizabeth Meehan
Tegemist on tummfilmiga.
1946 "Suur Gatsby".
Levitaja: Paramount Pictures
Režissöör: Elliott Nugent
Produtsent: Richard Maibaum
Näitlejad: Alan Ladd, Betty Field, Macdonald Carey, Ruth Hussey, Barry Sullivan, Shelley Winters ja Howard Da Silva
Stsenaristid: Richard Maibaum ja Cyril Hume (lavaline adaptatsioon: Owen Davis)
Helilooja: Robert Emmett Dolan
Filmikunst: John F. Seitz
Monteerija: Ellsworth Hoagland
1974 "Suur Gatsby".
Levitaja: Newdon Productions ja Paramount Pictures
Väljalaskekuupäev: 29.03.1974
Režissöör: Jack Clayton
Näitlejad: Sam Waterston, Mia Farrow, Robert Redford, Bruce Dern ja Karen Black
Stsenarist: Francis Ford Coppola
2000 "Suur Gatsby".
Režissöör: Robert Markowitz
Televisiooni jaoks loodud film
Näitlejad: Toby Stephens, Mira Sorvino, Paul Rudd
2002 "G".
Režissöör: Christopher Scott
Kaasajastatud
Näitlejad: Richard T. Jones, Blair Underwood, Chenoa Maxwell
2013 "Suur Gatsby".
Režissöör: Baz Luhrmann
Väljalaskekuupäev: 10.05.2013
Näitlejad: Leonardo DiCaprio, Carey Mulligan, Tobey Maguire
"Suure Gatsby" ainetel on tehtud ka lavastusi, raadiosaateid ja videomänge.
Kriitika.
Fitzgerald pidas romaani oma parimaks teoseks. Kriitikud on öelnud, et ükski lause pole selles teoses üleliigne. Teose ilmumisajal olid arvustused valdavalt positiivsed, kuid müük polnud kuigi suur. "Suur Gatsby" polnud sama menukas kui autori varasemad romaanid "Teisel pool paradiisi" (1920) ja "Ilus ja neetu" (1922). Elu lõpus pidas Fitzgerald end läbikukkunud ja unustatud kirjanikuks. Teise maailmasõja ajal hinnati aga teos ümber ning tänapäeval on sel tähtis koht Ameerika kirjandusloos. Seda peetakse tänaseni üheks ajaloo parimaks ja olulisimaks Ameerika romaaniks.